Predkladacia správa
k informácii o priebehu a výsledkoch 23. Generálnej konferencie pre váhy a miery

Informácia o priebehu a výsledkoch 23. Generálnej konferencie pre váhy a miery sa predkladá na rokovanie vlády Slovenskej republiky v súlade s  uznesením vlády Slovenskej republiky č. 585 zo 4. júla 2007 k účasti delegácie SR na 23. Generálnej konferencii pre váhy a miery v Paríži v dňoch 12. – 16. novembra 2007, ktorým v bode D.2 uložila predsedovi Úradu pre normalizáciu metrológiu a skúšobníctvo SR predložiť na rokovanie vlády informáciu o priebehu a výsledkoch konferencie.
Generálna konferencia pre váhy a miery (Conférence Générale des Poids et Mesures–  CGPM) je najvyšším orgánom Metrickej konvencie, ktorej je Slovenská republika riadnym členom, zvolávaným diplomatickou cestou každé štyri roky za účelom:
–	vypočutia správy o činnosti Medzinárodného výboru pre váhy a miery (CIPM) a posúdenia výsledkov dosiahnutých od predchádzajúcej konferencie,
–	prediskutovania a iniciovania opatrení, potrebných na rozšírenie a zdokonalenie medzinárodnej sústavy jednotiek SI, novodobej formy metrickej sústavy,
–	potvrdenia výsledkov nových základných metrologických výskumov a prijatia rôznych vedeckých rozhodnutí na medzinárodnej úrovni, 
–	prijatia dôležitých rozhodnutí, dotýkajúcich sa organizácie, rozvoja a finančného zabezpečenia Medzinárodného úradu pre váhy a miery (BIPM).
Každá krajina Metrickej konvencie je zastúpená na konferencii delegáciou a pri hlasovaní má právo jedného hlasu.
23. Generálna konferencia pre váhy a miery zdôraznila, že počas uplynulého obdobia od konania 22. Generálnej konferencie vzrástli požiadavky, ale zároveň aj význam na preukazovanie metrologickej nadväznosti meradiel a výsledkov meraní. 
Podrobný priebeh a výsledky konferencie sú uvedené v Informácii o priebehu a výsledkoch  23. Generálnej konferencie pre váhy a miery.
Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.
 
Predložený materiál má informatívny charakter.